钦定古今图书集成/理学汇编/学行典/第022卷 > 皇极经世心易发微三 > 《人事》
## 钦定古今图书集成/理学汇编/学行典/第022卷 > 皇极经世心易发微三 > 《人事》

天道人事，相为流通，天地之气运，自北而南，自南而
北，观之《圆图》可见矣。夫《圆图》为天，阳生于北，由东渐
长而极于南；阴生于南，由西渐长而极于北。北而南，
阳渐盛也。“方图为地”，阳气在北，阴气在南。北而南者，
阳用事也；南而北者，阴用事也。故天地之气，合而运
行。由北而南，则阳气渐盛，而当时用事者皆阳也。阳
为君子，在位则世道治。由南而北则阴气渐盛，而当
时用事者皆阴也。阴为小人，在位则世道乱，乱久则
复治。天道人事皆然，天时盛则人事得，天时衰则人
事失。故天地之运，自子至卯为阴中之阳，坎艮震当
之。自卯至午为阳中之阳，震巽离当之；自午至酉为
阳中之阴，离坤兑当之。自酉至子为阴中之阴，《兑》《干》
《坎》当之。夫阴中之阳，君子之道将长，而小人犹盛乱
而将治也；阳中之阴，小人之道将长，而君子犹盛治
而将乱也。阳中之阳，极治之运也；阴中之阴，极乱之
运也。阴阳消长之理，国家治乱之机，推之历代可见。
体用盛衰，当详卦气，宜盛不宜衰也。用逢真进二气
生体者，为吉；用逢真进二气克体者为凶。体用比和，
人事亨嘉，体克用，作事迟缓，用克体，事与心违，日时
合体，事有进益，日时无情，事有不虞。正卦生体，互变
克之，先乐而后忧；正卦克体，互变生之，先忧而后乐。
欲知何事之吉，以生体之卦，人事内审之。欲知何人，
以生体之卦，人物内考之。克体者亦然。

策曰：元为君长父母，会为弟兄朋友族伯长。上运为
本身妻妾，世为子息奴仆，或所为之事，敌手之人也。
数顺而全者，作事遂心。数逆而缺者，动辄有阻。卦数
生回克出，诸事吉。卦数生出克入，诸事皆凶。元会生
运，上人有资于我。运生元会，我求上人。世克运防人
侵算。世生运，有人扶持，纳外来之益。看生克运爻者
何卦，以八卦取象类断之，便知何样吉凶也。故干乃
刚健果决作事高明；坎为矫揉曲折变诈不常；艮为
反复濡滞多疑；震为决躁多虚少实。巽乃那兑交易
荐举申呈；离为语言辩给惊恐忧疑；坤为吝啬作事
迟缓；兑为暗昧毁伤谗谤欺人，须审其盛衰生克而
断之